Captivatum ergo dominum Christiernum et vinctum duxerunt festinanter ad Arosiam et consequenter ad Örebro, ubi occurrens marscalcus interrogabat, an vellet ei tradere castra, quæ habebat. Ille vero malorum hujusmodi inexpertus respondit se nedum castra traditurum, sed omnem voluntatem ejus in omnibus impleturum. Statim ergo marscalcus ad Nycopiam properavit, vinctum suum pariter secum ducens et evocatis ad se uxore et filio domini Christierni, sic actum est, ut die sequenti castrum traderent exigenti. Castrum autem Viborgh permisit eum retinere ad tempus, quod etiam tenuit pæne usque ad mortem, et facti sunt amici dapifer et marscalcus.